Ville Husso

**Ville Husso** (* 6. február 1995, Helsinki, Fínsko) je fínsky profesionálny hokejový brankár, ktorý aktuálne pôsobí v tíme Anaheim Ducks v National Hockey League.

## Kariéra
Ville Husso hokejovo vyrastal v rodných Helsinkách, kde pôsobil v juniorských tímoch klubu HIFK Helsinki, za ktorý neskôr v rokoch 2013-2016 nastupoval v seniorskom hokeji. Počas pôsobenia v najvyššej fínskej súťaži Liiga v sezóne 2015/2019 získal ocenenie pre najlepšieho brankára súťaže (92,7% úspešnosť zákrokov v 39 zápasoch) a ligovú striebornú medailu.

Do NHL bol draftovaný v roku 2014 v 4. kole (celkovo ako 94.) klubom St. Louis Blues. V zámorí pôsobil od roku 2016, keď sa predstavil v nižších „farmárskych“ ligách AHL a ECHL. Počas pôsobenia v tíme San Antonio Rampage bol v sezóne 2017/18 menovaný do All-Rookie tímu.

Napriek dobrým výkonom v AHL svoj debut v NHL zažil až 15. januára 2021, keď po prvej tretine zápasu proti Coloradu Avalanche striedal Jordana Binningtona za stavu 0:4. Blues zápas prehrali 0:8 a Husso zastavil 10 striel zo 14. V sezóne 2020/21, skrátenej kvôli pandémii COVID-19, pôsobil ako Binningtonov náhradník. Ročník 2021/22 bol pre neho štatisticky najlepší, keď Binningtona z pozície jednotky tímu dokonca vytlačil. V 40 zápasoch si pripísal 91,9% úspešnosť zákrokov.

V lete 2022 St. Louis urobilo rozhodnutie ponechať si Binningtona ako prvého brankára, a keďže na pozíciu náhradníka už mohol naskočiť mladý Joel Hofer, Hussove práva boli vymenené do Detroitu Red Wings za 3. kolo draftu. Husso následne podpísal s Red Wings trojročnú zmluvu v hodnote 14,25 milióna dolárov a bol považovaný za novú brankársku jednotku tímu.

V Detroite sa Hussova výkonnosť zásadne prepadla. Kým v sezóne 2022/23 ešte udržal pozíciu prvého brankára a odchytal 56 zápasov, v sezóne 2023/24 odchytal iba 19 a kvôli zraneniam vynechal väčšinu ročníka. Jeho poslednou sezónou v Detroite bola 2024/25, ale po slabých výkonoch bol poslaný do AHL do tímu Grand Rapids Griffins. Vo februári 2025 bol vymenený do Anaheimu Ducks.

V organizácii Ducks na konci sezóny 2024/25 odchytal štyri zápasy, ale ročník ukončil znova v AHL u San Diego Gulls. V lete 2025 podpísal s Ducks dvojročný kontrakt v hodnote 4,4 milióna dolárov. Ročník 2025/26 začínal v San Diegu, keď ako náhradník Lukáša Dostála bol na úkor Hussa vybraný Petr Mrázek. Každopádne počas zranenia Dostála a neskôr kvôli zraneniu Mrázka, väčšinu sezóny strávil v NHL.

## Reprezentačná kariéra
Ville Husso reprezentoval Fínsko na Majstrovstvách sveta v ľadovom hokeji 2018, no bez zisku medaily.

Na juniorskej úrovni sa zúčastnil jedných Majstrovstvách sveta hráčov do 18 rokov (2013), kde získal bronzovú medailu, na dvoch Majstrovstvách sveta v ľadovom hokeji hráčov do 20 rokov (2014, 2015), kde pri svojej prvej účasti získal zlatú medailu a pri druhej bol menovaný do TOP 3 hráčov svojho tímu. Zúčastnil sa na Hlinka Gretzky Cupe (2013).

## Štatistiky v NHL

## História zmlúv

:ročná výška platu zarátaná do platového stropu na úrovni NHL
:jednocestná = bez možnosti preradiť do nižšej ligy, dvojcestná = s možnosťou preradiť do nižšej ligy

## Prehľad výmen

## Referencie

## Iné projekty

Kategória:Osobnosti z Helsínk
Kategória:Fínski hokejisti
Kategória:Fínski hokejoví brankári
Kategória:Brankári Anaheim Ducks
Kategória:Brankári St. Louis Blues
Kategória:Brankári Detroit Red Wings
Kategória:Hokejisti IFK Helsinki
Kategória:Hokejisti draftovaní klubom St. Louis Blues
Kategória:Účastníci MS v hokeji 2018